

VLADA REPUBLIKE HRVATSKE

Zagreb, 2. siječnja 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka izrade Nacionalnog plana razvoja kružnog gospodarstva Republike Hrvatske za razdoblje od 2026. do 2032. godine i Akcijskog plana za provedbu Nacionalnog plana |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 *PRIJEDLOG*

Na temelju članka 38. stavka 3. Zakona o sustavu strateškog planiranja i upravljanja razvojem Republike Hrvatske („Narodne novine“, broj 123/17 i 151/22.) i članka 9. stavka 1. Uredbe o smjernicama za izradu akta strateškog planiranja od nacionalnog značaja za jedinice lokalne i područne (regionalne) samouprave („Narodne novine“ broj 37/23.), Vlada Republike Hrvatske je na sjednici održanoj \_\_\_\_\_\_\_ 2024., donijela

**O D L U K U**

**o pokretanju postupka izrade Nacionalnog plana razvoja kružnog gospodarstva Republike Hrvatske za razdoblje od 2026. do 2032. godine i Akcijskog plana za provedbu Nacionalnog plana**

**I.**

Ovom Odlukom zadužuje se Ministarstvo gospodarstva da izradi Nacionalni plan razvoja kružnog gospodarstva Republike Hrvatske za razdoblje od 2026. do 2032. godine (u daljnjem tekstu: Nacionalni plan) i Akcijski plan za provedbu Nacionalnog plana (u daljnjem tekstu: Akcijski plan).

**II.**

Nacionalni plan definirat će prioritetna područja javnih politika kojima će se ostvariti resursno učinkovito i kružno gospodarstvo u Republici Hrvatskoj, provedbu posebnih ciljeva, srednjoročnu viziju provedbe, pokazatelje ishoda i njihove ciljane vrijednosti, vodeći računa o usklađenosti s pravnim instrumentima i preporukama za kružno gospodarstvo Organizacije za gospodarsku suradnju i razvoj (u tekstu: OECD) i Paketom za kružno gospodarstvo Europske unije.

U okviru Nacionalnog plana odredit će se terminski plan provedbe posebnih ciljeva, izraditi indikativni financijski plan, mehanizmi za provedbu posebnih ciljeva te okvir za praćenje i vrednovanje Nacionalnog plana.

**III.**

Zadužuje se ministar gospodarstva da u roku od 15 dana od dana stupanja na snagu ove Odluke imenuje stručnu radnu skupinu za izradu prijedloga Nacionalnog i Akcijskog plana.

Ministarstvo gospodarstva obavlja stručne, administrativne i tehničke poslove za stručnu radnu skupinu iz stavka 1. ove točke.

Tijek izrade Nacionalnog i Akcijskog plana pratit će Nacionalno vijeće za kružno gospodarstvo.

**IV.**

Ministarstvo gospodarstva dužno je u roku od osam dana od dana stupanja na snagu ove Odluke putem svojih mrežnih stranica obavijestiti javnost o početku izrade Nacionalnog i Akcijskog plana.

**V.**

Ova Odluka stupa na snagu danom donošenja.

KLASA:

URBROJ:

U Zagrebu, \_\_\_\_\_\_\_\_\_\_\_ 2024.

**PREDSJEDNIK**

mr. sc. Andrej Plenković

**O B R A Z L O Ž E NJ E**

U okviru pristupnog procesa Republike Hrvatske Organizaciji za gospodarsku suradnju i razvoj (u tekstu: OECD), Odbor za okolišnu politiku (EPOC) jedno je od 25 odbora koje provodi tehnički pregled usklađenosti hrvatskog zakonodavstva, politika i praksi s OECD-ovim pravnim instrumentima i ključnim načelima pristupanja. Za usklađivanje s pravnim instrumentima za koje je tijekom prve faze tehničkog procesa EPOC-a utvrđeno da Republika Hrvatska nije usklađena, izrađen je Akcijski plan (*Croatia Action Plan for Environmental Protection and Waste Management, CLASS: 912-03/23-07/5, REG.NO.: 517-11-8-23-1, on 24th April, 2023*) kojim se Republika Hrvatska obvezala provesti konkretne mjere za usklađivanje do kraja 2024. godine.

U svrhu provedbe aktivnosti i mjera kojima će se ostvariti resursno učinkovito i kružno gospodarstvo u Republici Hrvatskoj, a u skladu s pravnim instrumentima i preporukama za kružno gospodarstvo OECD-a i Paketom za kružno gospodarstvo Europske unije, Vlada Republike Hrvatske 10. listopada 2024. godine donijela je Odluku o osnivanju Nacionalnog vijeća za kružno gospodarstvo ( dalje u tekstu: Nacionalno vijeće). Prva sjednica Nacionalnog vijeća održana je 20. studenog 2024. godine na kojoj je usvojen Poslovnik o radu Nacionalnog vijeća te Odluka o izradi Nacionalnog plana temeljem kojeg će Ministarstvo gospodarstva izvijestiti Nacionalno vijeće za kružno gospodarstvo o imenovanju Radne skupine te sazivati buduće sjednice Nacionalnog vijeća u svrhu informiranja o provedenim aktivnostima.

U cilju ispunjavanja navedenih uvjeta u sklopu pristupnog procesa Republike Hrvatske OECD-u, imajući u vidu kako je potrebna kontinuirana koordinacija tijela državne uprave i drugih javnih tijela, kao i redovne rasprave o pojedinim pitanjima iz područja kružnog gospodarstva prema pravnim instrumentima i preporukama OECD-a, predlaže se usvajanje ove Odluke.